सांखळी : न्हावेलेच्या विविधा उच्च माध्यमिक विद्यालयांत हालींच शिक्षक दिन उमेदीन मनयलो. ह्या निमतान स्वता विद्यार्थ्यांनी शिक्षक जावन विद्यार्थ्यांक शिकयले. एका दिसाचे शिक्षक जाल्ल्यान तांचे मदीं उमेद दिसली.
 विविधा उच्च माध्यमिक विद्यालयाचे प्राचार्य रमेश सिनारी हांणी डॉ. राधाकृष्णन हांचे प्रतिमेक फुलांचो हार घालो. उपरांत दिवली पेटोवन कार्यावळीक सुरवात जाली. विद्यार्थी मंडळा वतीन शिक्षक दिनाचेर कार्डां केल्लीं. तीं भेटोवन शिक्षकांचो भोवमान केलो. विद्यार्थी वैष्णवी गांवस, गायत्री मळीक, शिक्षक एकनाथ मांद्रेंकार आनी शिक्षिका राखी शिरोडकार हांचीं उलोवपां जालीं.
 विद्यार्थ्यांक मार्गदर्शन करतना प्राचार्य सिनारी हांणी सांगलें, शिक्षणाक पर्याय ना. उच्च शिक्षणा बगर खंयचीच व्यक्ती आपलें ध्येय गाठपाक शकना. शिक्षक हो विद्यार्थ्यांच्या फुडाराचो शिल्पकार आसता. तो ताका गिन्यान आनी संवसारा कडेन पळोवची चिकित्सक नदर दिता. म्हणून विद्यार्थ्यांनी शिक्षकांचे आज्ञेचें पालन करून शिस्तबद्ध जीवन जगपाक शिकात. ताका लागून तुमी देशाचे कर्तव्यदक्ष नागरिक जातले.
 सांस्कृतीक सचिव मिहीर गाड हांणी उपकार मानले. साक्षी आपटेन सुत्रसंचालन केलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 